钦定古今图书集成/理学汇编/文学典/第166卷 > 徐师曾文体明辩 > 《福庐游记序》叶向高
## 钦定古今图书集成/理学汇编/文学典/第166卷 > 徐师曾文体明辩 > 《福庐游记序》叶向高

福。庐山既辟，余欲为之记，而以岩洞曲折头绪甚多，
难于描写，阁笔久之，曹能始来游，一夜而记成。人之
才情敏钝相绝如此。能始故好游，游必有记。其前此
诸作，多以意格胜，如司马迁《伯夷传》，读之有凭虚御
风之想，而于叙次差略。此作肌分理析，灿若列眉，览
者如身历山中，亲见其变幻俶诡之状，而词致古雅，
大类昌黎《淮西碑》及《柳柳州》诸记，大足为兹山重也。
余既结庐于兹时，欲招能始来游，然恐其眼孔大，不
足入其品题。乃能始一著屐，即惊叹以为得未尝有。
于是余始自信兹山之真奇绝，足以雄于海上，而又
得能始之记以传，亦奇遘矣。能始居洪江，颇有园池
可乐，而名山胜境殊少。余海上诸山，自福庐外，有黄
蘗石、竹灵石，皆绝胜。顷又闻有“万石山”，其奇更倍。而
邑之君子多不好游，能始又以稍远，不能时来。余窃
有“独行踽踽”之叹。世界𡙇陷，故是如此。同能始游者，
新安范穆。其三山杯异卿共得诗若干首，并梓之，而
余为弁其端。